**ADA TOMEK**

**Godina je 1932.**

 **Bračni par Adriana i Franc Tomek, zajedno sa svojom ćerkom Danutom (zvanom Pusa) doseljava se u malo mesto Radjisov, pored Krakova.**

 **Adriana i Franc Tomek su bili poznati po tome što ih odlikuju izuzetne vrline. Odmah po useljenju u svoju novu kuću, vilu Pzigodu (pzigoda=avantura), susedi su ih prepoznali po dobru.**

 **Ada je bila izuzetno plemenita osoba koja je jako volela decu. Bila je poreklom iz plemićke porodice, poznavala je strane jezike, imala je manire koji nisu bili preterano poznati lokalnom stanovništvu. Njen otac je bio arhitekta, Feliks Skibinski a brat poznati slikar i operski pevač, Otokar Skibinski. Ipak, ona je uvek bila skromna i nikada ni na koji način nije želela da se isprazno hvali time, već se za kratko vreme zbližila sa svojim susedima i ujedinila ih oko veoma pozitivnih ciljeva. Želela je da život svojih sugrađana učini kvalitetnijim. Pomagala je ženama u vaspitavanju dece, učila ih je higijeni i modernom vođenju domaćinstva. U večernjim časovima bi pozivala decu, čitala im bajke, organizovala je pozorišne predstave sa učešćem dece suseda. Predstave su bile svečane, najčešće su se odvijale u večernjim časovima kada bi bašta bila ukrašena svetlostima lampi na gas i fenjera. Čitala bi im kako poljske bajke, ali i strane, na drugim jezicima, pre svega nemačkom i francuskom, jezicima koje je poznavala savršeno. Odvijalo se to tako što bi pročitala dve tri rečenice na stranom jeziku, a zatim bi prevodila na poljski. Nastojala je da se deca sa sela privikavaju na strane jezike, upoznaju ih, i da postanu svesna da postoje i drugi narodi i kulture, želela je da uči decu toleranciji. O njenoj nesebičnosti i ljubavi prema deci svedoči i činjenica da kada bi se nekome od suseda rodilo dete ona ubrzo dolazila da pomogne, donoseći komplet dečijeg rublja.**

**Njen muž Franc, po nadimku Feri,bio je uvaženi član društva, po zanimanju pukovnik. U vreme kada su se doselili iz Krakova u selo Rađišov, već je bio u penziji. Upravo kao pukovnik Poljske Vojske imao je izuzetno visoka primanja. Sa vojskom je bio povezan od 1903-će godine, i to najpre sa austrougarskom vojskom (po rođenju je bio Čeh, a Češka je bila deo tadašnjeg austrogarskog carstva), a od 1918-te godine služio je u poljskoj vojsci.**

**01.09. 1939. godine, nažalost dolazi kraj idiličnom životu koji su Tomekovi vodili pre rata. Hitlerova Nemačka objavljuje rat Poljskoj i okupira njene teritorije. Po izbijanju rata Nemci su pukovniku ubrzo predložili saradnju i obećali su mu odgovarajuću poziciju i prihode. Franc Tomek je odbio ovaj predlog obrazlažući ga činjenicom da je već u penziji i da ne može po treći put da polaže zakletvu. Zbog toga je ubrzo izgubio prihod od penzije i morao je da se odrekne udobnog života kojeg je vodio sa svojom porodicom do izbijanja rata.**

**Stanovnici Rađišova su za vreme rata pomagali porodicu Tomek, nezaboravljajući pomoć i brigu koju im je ta porodica pružala ranije. Sa trećim rajhom u Poljsku ne dolaze samo razaranja, glad i nespokoj tipični za rat, već i progoni stanovništva. Jedan od osnovnih ciljeva Nacista bilo je istrebljenje Jevreja, koji su činili veliki broj stanovnika druge Poljske Republike. U Poljskoj je tada važio veoma surov zakon, nametnut od strane nemačkog okupatora: pomaganje Jevrejima kažnjavalo se smrću.**

**Uprkos tome, Ada i Franc Tomek rešili su se na hrabar i zaista herojski potez: da pomognu, koliko mogu, u spasavanju nearijevskog stanovništva. A ispostavilo se da su uspeli da pomognu zaista mnogo.**

**Bitno je reći da je Adina mlađa sestra, Danuta živela u Kraljevini Jugoslaviji od 1922. godine, kada se posle udaje za Mirka Čolića preselila u Beograd. Od septembra 1939. kada je Poljskoj objavljen rat, pa sve do aprila 1941., meseca kada je rat zahvatio i Jugoslaviju, porodice Čolic i Tomek učestvovale su u lancu spasavanja jevreja kao jataci: naime, jevrejsko stanovništvo bi bežalo od Poljske sve do Grčke i noćilo u kućama dovoljno hrabrih ljudi koji su ih skrivali, da bi zatim iz Soluna ili Atine brodom odlazili za SAD ili druge bezbedne teritorije. Kako su i Rađišov i Beograd bili na trasi Poljska-Grčka, i porodica Tomek i porodica Čolić u svojim domovima skrivale su Jevreje. Ova putanja bekstva onemogućena je nemačkom okupacijom Grćke (1941).**

**No, svoju hrabrost, altruizam , pravdoljubivost i nesebičnost Ada i Franc pokazali su u periodu od 1942 do 1945, kada su u podrumu svoje porodične kuće skrivali gluvonemi bračni par sa decom!**

**Treba napomenuti i da je Sama kuća Tomekovih, Vila Pšigoda (Przygoda - u prevodu Avantura), bila posebna, sa svojom dugom istorijom: sagrađena je kao kuća na kraju šume za mesne grofove, porodicu Đedušicki. To nije bila obična seoska kuća. Iako građena od drveta, imala je visoki kameni temelj sa velikim podrumom ispod čitave kuće. Raspored prostorija se razlikovao od tipičnog za taj kraj. Parter se sastojao iz 3 sobe, prostrane kuhinje, i divnog zastakljenog trema. Upravo u njenom podrumu, porodica Vaserman je provodila najveći deo vremena za vreme okupacije. Porodica Tomek je od 1942-ge do 1945-te godine, pružila sklonište mladoj jevrejskoj porodici iz grada Tarnov, Paoli i Oskaru Vaserman sa malom ćerkicom Lidijom, koja se rodila 1939-te godine. Za vreme okupacije, tokom skrivanja, Vasermanovi su dobili još jedno dete, sina Henrija, koji se rodio januara 1943.**

**godine. Njihovo treće, najmlađe dete, rodilo se odmah poste rata, 1946. godine. Vasermanovi su došli do Rađišova nakon bekstva iz Krakovskog Geta. Sa njima su u Rađišovu živeli i Adini roditelji, Feliks i Amelija, kao i brat Otokar, tokom čitave okupacije. Vasermanovi su se u kući Tomekovih krili predstavljajući se kao njihovi rođaci, porodica Kovalevski. Iako su posedovali arijevska dokumenta, živeli su u večitom strahu za svoj život i život svoje tek rođene dece. Kada bi u selu bili Nemci, krili su se po ormanima i u podrumu. Treba napomenuti da su Oskar i Paola Vaserman bili i gluvonemi, te je opasnost po njih i njihove dobročinitelje bila jos veća jel nisu ni mogli čuti Nemce. U januaru 1944. godine Tomekovima umire ćerka jedinica - Danuta. Tomekovi napustaju Rađišov 1950., a Pukovnik Franc, ili Feri, kako su ga zvali, umire 1958. godine. Adriana je po regulisanju svih poslova, otputovala za Beograd, kod sestre Danute.**

**Danas jedini živi rođak Adriane, je unuk sestre Danute, Mirko Čolić, lekar kardiolog. Njegov otac, sin Danute, Dragutin Čolić, bio je godinama spoljnotrgovinski predstavnik u Varšavi, Poljska, gde je njegov sin studirao i završio medicinu.**

 **Istoričar, gospodin Januš Bjeruvka iz Istorijskog Muzeja grada Krakova, uspeo je da pronađe Dr Mirka Čolića, da sakupi informacije o porodicama Tomek i Skibinjski (rođaci Ade) i da upozna spašene, porodicu Vaserman.**

**Dana 19. novembra 2012. godine, u nekadašnjoj fabrici Emila Oskara Šindlera, sada odeljenju Istorijskog Muzeja grada Krakova, odvila se potresna cermonija uručenja medalje i titule Pravednika među Narodima Sveta.**

**Titulu sa medaljom koja je pripremljena od strane Instituta Jad Vašem u Jerusalimu, na predlog porodice Lidi, Helen i Henrija Vaserman (Wassermann), primio je Mirko Čolić iz Beograda.**

**Na svečanoj cermoniji uručenja medalje i titule učestvovalo je i nekoliko stanovnika sela Rađišov koji su pamtili Adrianu iz perioda pre drugog svetskog rata i samog ratnog razdoblja. Porodica Vaserman i Mirko Čolić sa njegovom porodicom su dan uoči ceremonije posetili Rađišov i kuću u kojoj je živela porodica Tomek i gde se krila porodica Vaserman. Mirko Čolić je izjavio da je ponosan na svoje hrabre pretke koji su imali toliko ljubavi prema bližnjim. Henri Vaserman je danas već penzionisani profesor istorije Univerziteta u Tel Avivu i Insitutu Jad Vašem. Svi oni u dalekom Izraelu znaju za Rađišov i posebno za Adrianu Tomek, koju poštuju kao svoju najbližu rođaku. Zato je u njihovom porodičnom albumu, slika Ade Tomek na čeonom mestu, a njena slika zauzima i posebno mesto u njihovom domu.**

**‘’Niko ne zna šta je rat ako u njemu nema sina.’’ (De Mestr)**